Los e-tol en pak ander probleme | Netwerk24
Deur Pendelaar, George 10 Julie 2019 00:00
Die e-tolstelsel in Gauteng is ’n klaaglike mislukking, met nouliks 15% van die gebruikers van die tersaaklike paaie wat die tol betaal. Diegene wat wel betaal, is meestal vragkarweiers, koerierdienste en motorhuurfirmas.
Nou het Tito Mboweni, minister van finansies, sterk standpunt ingeneem oor die beginsel van “gebruiker betaal”. Dis nou ongeag daarvan dat die Gautengers reeds omtrent die helfte van die land se brandstofbelasting (en dus die brandstofheffing vir paaie) betaal.
As dit dan so ’n vaste vereiste is dat “die gebruiker betaal”, kan Mboweni begin by Soweto, wat krag direk van Eskom kry en die nasionale elektrisiteitsvoorsiener al R12 miljard skuld.
Mboweni, die liggies brand lustig in Soweto, en wie is in die knyp? Eskom.
Intussen was daar ook pas ’n berig oor ’n munisipaliteit in Noordwes waar 70% van die munisipale belastingpligtiges nie vir dienste betaal nie. Minister, sulke plekke het jou hulp dringend nodig.